Pad na Kruger-hek weer oop ná betoging | Netwerk24
Deur Andrea Küsel 10 Julie 2019 14:28
Die pad na die Krugerwildtuin wat Woensdag weens betogings versper is, is weer oopgestel.
Sanparke het Woensdag 'n verklaring uitgereik om besoekers aan die wildtuin aan te raai om nie die R536-pad, wat na die Kruger-hek lei, te gebruik nie weens betogings deur die plaaslike gemeenskap.
Ike Phaahla, woordvoerder van die wildtuin, het dit duidelik gemaak dat die betogings niks met die wildtuin te doen het nie, en dat 'n nabygeleë gemeenskap die pad versper het.
Brig. Leonard Hlathi, provinsiale woordvoerder, het omstreeks 12:30 aan Netwerk24 gesê dat die betoging verby is.
"Die gemeenskap het slegs 'n kort rukkie betoog. Die polisie is op die toneel en die pad is oopgestel."
Hy het bevestig dat die gebied rustig is.
Besoekers is vroeër aangeraai om eerder die Phabeni- of Numbi-hek te gebruik hoewel die Kruger-hek nie gesluit was nie.